Христо Фотев
Листата капеха в червено…

chitanka.info

Листата капеха в червено озарени.

На „Морска“ — улица с печално реноме,

ти спря до мене и над мене — срещу мене —

сърцето ми преряза с рязко „Не“.

Сърцето ми бе в свойта първа сила.

Не беше бившо то както сега.

На всички пролети събрало хлорофила

се пръсна то — позеленя снега.

Благодаря за твойто рязко „Не“ любима.

Ти, моя болко, първа ти — мерси.

И тая първа, скръбна радост че ме има

в страни — от космоса на твоите коси.

А ти — ти влезе с другия спокойно в ресторанта

където светеха бутилките с вино.

Излезе после и се смееше пияна

и той те облада в едно „Рено“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.